Starfsfólk Kattholts bendir á að ekki sé skynsamlegt að gefa gæludýr í jólagjöf . Forstöðukona Kattholts segir að ekki verði hægt að fá kött í Kattholti fyrir jólin ef ætlunin er að gefa köttinn í jólagjöf . „ Þessa dagana er mikið spurt eftir kettlingum til að gefa börnunum , makanum eða vininum í jólagjöf . Við látum ekki ketti sem jólagjafir , við erum alveg á móti því , “ segir Halldóra Snorradóttir , forstöðukona í Kattholti . Reynslan sýnir að oft er sá einstaklingur sem fær kött í gjöf ekki tilbúinn að annast hann . Hún segir nokkuð algengt að fólk vilji gefa sínum nánustu gæludýr í jólagjöf en mælir alfarið gegn því . „ Við hvetjum frekar fólk til að gefa loforð um kött eftir áramót . Jólin og áramótin eru annasamur tími hjá fólki því er mun betra að taka að sér nýjan fjölskyldumeðlim þegar fer að róast , “ útskýrir hún í samtali við Mannlíf . „ Reynslan sýnir að oft er sá einstakingur sem fær kött í gjöf ekki tilbúinn að annast hann eða myndi vilja velja sinn kött sjálfur . Að fá sér kött er margra ára skuldbinding og fólk þarf að gera sér grein fyrir ábyrgðinni , “ segir hún . Hún bætir við að í gegnum tíðina hafi komið upp nokkur tilvik þar sem fólk mætir í Kattholt eftir jólin og reyni að skila köttum sem það hefur fengið í jólagjöf .